הצעת חוק מוסר תשלומים לספקים, התשע"ז–2017

[מס' מ/1021, פ/1948/20, פ/2737/20, פ/662/20; "דברי הכנסת", מושב שני, חוב' י"ט, עמ' ; חוב' ל"ג, עמ' ; מושב ראשון, חוב' ל"ג, עמ' ; נספחות.]

(קריאה שנייה וקריאה שלישית)

היו"ר יצחק וקנין:

חברי הכנסת, אנחנו עוברים לסעיף 15 בסדר-היום – הצעת חוק מוסר תשלומים לספקים, התשע"ז–2017, קריאה שנייה וקריאה שלישית. יציג את הצעת החוק יושב-ראש ועדת הכלכלה, חבר הכנסת איתן כבל.

איתן כבל (יו"ר ועדת הכלכלה):

אדוני היושב-ראש, שר, שרה, אם יש כאן, שרים, גברתי הרשמת, חברי וחברותי חברי הכנסת, אפשר לומר ולהתחיל ב-שהחיינו וקיימנו והגיענו לזמן הזה.

שולי מועלם-רפאלי (הבית היהודי):

אמן.

איתן כבל (יו"ר ועדת הכלכלה):

אני אומר את זה כך, בצורה הכי מפורשת. הצעת חוק חשובה, דרמטית. אני לא רוצה להפריז, ממש, בחשיבותה, כי כל מילה יכולה רק להמעיט מהחשיבות שהיא מביאה אתה, ויותר מאשר היא מביאה אתה עכשיו, מה היא יכולה לחולל ולהוביל למשק בכלל ולעסקים קטנים ובינוניים. ברשותכם, נעבור להקראה.

שולי מועלם-רפאלי (הבית היהודי):

ולמוסר ולערכים.

איתן כבל (יו"ר ועדת הכלכלה):

ברור, ודאי.

חוק מוסר תשלומים לספקים, התשע"ז–2017. אני מתכבד להציג בפניכם את אחת מהצעות החוק החשובות ביותר, לדעתי, שוועדת הכלכלה בראשותי טיפלה בהן: הצעת חוק מוסר תשלומים לספקים, התשע"ז–2017. הצעת החוק היא מיזוג של הצעת חוק ממשלתית עם שלוש הצעות חוק פרטיות – וצריך להדגיש: האחת של חברי הכנסת רועי פולקמן, מירב בן ארי, בצלאל סמוטריץ ואיתן כבל; השנייה של חברת הכנסת שלי יחימוביץ, והשלישית, שצורפה לאחרונה, היא של חברי הכנסת רוברט אילטוב ואראל מרגלית, ואני אומר זאת בלי להמעיט בערכם של אילטוב ואראל מרגלית, אבל שהמנועים הגדולים והמרכזיים היו כמובן רועי פולקמן מצד אחד ושלי יחימוביץ מן הצד השני, שלאורך כל השנים – חיים, אתה לא הולך אתנו, וגם מפריע? אני רוצה לומר ששלי מובילה את הנושא הזה כבר הרבה מאוד מאוד שנים, ורועי, כשנכנס לכנסת, לקח את זה ונתן לזה את כל הרוח הנדרשת, וזה באמת בראש ובראשונה של שניכם.

(אחרי כן הא)

כולנו הצטרפנו לאחר מכן. וגם אני, למרות שאני חתום על הצעת החוק כיו"ר ועדת הכלכלה, שהיתה לי הזכות להוביל את החוק, אבל הזכויות המרכזיות הן קודם כל של שניכם בעניין הזה, וצריך שגם הדברים האלה ייאמרו וצריך לתת את כל הקרדיט והכבוד בדברים האלה.

כידוע, בשל דחיית תשלומים לעסקים רבים בישראל בעד שירות שנתנו, עבודה שביצעו או טובין שמכרו, למועד מאוחר, לעיתים חודשים לאחר מועד מתן השירות, ביצוע העבודה או מכירת הטובין, נתקלים העסקים בבעיות קשות של תזרים מזומנים. הפרקטיקה של דחיית תשלומים מקשה במיוחד על עסקים קטנים ובינוניים, שאין להם יכולת פיננסית להמתין פרקי זמן ממושכים עד לקבלת התשלום, והם נאלצים במקרה הרע לסגור את עסקיהם, ובמקרה הפחות רע – לחפש אחר מקורות מימון לפעילותם השוטפת עד לקבלת התשלום, ולשאת בעלויות הריבית הכרוכות בכך. לעיתים, העיוות שנוצר אף חמור יותר. לדוגמה, כאשר הספק הוא עסק קטן והמזמין הוא עסק גדול או משרד ממשלתי, ואז לא רק שהספק הופך בעל כורחו גם לספק אשראי ונאלץ לממן את המזמין, אלא שעלויות הריבית שאותם הוא נדרש לשלם בשל דחיית התשלומים גבוהות פי שניים ויותר מאלו שהיה משלם המזמין. תודה לך, אתי. ממש כתוב יפה. אתי בנדלר, כמובן, היועצת המשפטית והמשנה ליועץ המשפטי של הכנסת.

היו"ר יצחק וקנין:

אני מצטרף.

איתן כבל (יו"ר ועדת הכלכלה):

בסופו של דבר, גם המזמין נפגע, שכן הספק משקלל את עלויות המימון הללו במחיר העסקה, דבר שמוביל כמובן להתייקרותה ולייקור כלל המוצרים בארץ.

מטרת הצעת החוק היא, אם כן, לשפר את סיכויי ההישרדות ואפשרויות ההתפתחות של עסקים בכלל ושל עסקים קטנים ובינוניים בפרט, וזאת באמצעות קביעת מועדי תשלום מקסימאליים. הצעת החוק מתייחסת לקטגוריות שונות של מזמיני עבודה, שירותים או טובין, וקובעת מועדי תשלום בהתאם לאותן קטגוריות, שאסקור רק את עיקרן.

ביחס למשרדי הממשלה ולרשויות המדינה, שהם הבעיה המרכזית, נקבע כי הם ישלמו חשבון בתוך 45 ימים מיום המצאתו, או לא יאוחר מ-30 ימים מתום החודש שבו הומצא החשבון, שוטף פלוס 30, ואם מדובר בעבודות בנייה הנדסאיות, בתוך 85 ימים מיום המצאת החשבון, או לא יאוחר מ-70 ימים מתום החודש שבו הומצא החשבון, שוטף פלוס 70.

ביחס לגופים הנתמכים או מתוקצבים על-ידי המדינה, כגון מוסדות להשכלה גבוהה או גופים שהוקמו מכוח דין, התשלום יבוצע בתוך 45 ימים מתום החודש שבו הומצא החשבון – שוטף פלוס 45. עם זאת, באישור המנכ"ל של הגוף, ניתן להתנות על מועד זה ולקבוע בחוזה מועד אחר לתשלום, בתנאי שהדבר נדרש בשל אופייה המיוחד של ההתקשרות או שהוא אינו מועד בלתי הוגן באופן חריג.

מועד התשלום האמור החל על גופים הנתמכים או מתוקצבים על-ידי המדינה, לרבות האפשרות לחרוג ממנו, חל גם על עסקים פרטיים. גם ביחס לרשויות המקומיות נקבע שהתשלום יהיה שוטף פלוס 45, ואם מדובר בעבודות בנייה הנדסאיות – בתוך 80 ימים מיום המצאת החשבון. עם זאת, בהצעת החוק עוגן מנגנון, שאותו שיכללה הוועדה, לטיפול ברוב המקרים שמממן חיצוני מממן את התשלום לספק, כולו או חלקו. בהצעה המקורית הוצע כי במקרה זה תהיה הרשות המקומית רשאית לדחות את מועד תשלום של התמורה. בוועדה קבענו שהרשות תהיה רשאית לדחות רק את החלק היחסי של התמורה, שמומן באמצעות מימון שמקורו אינו הרשות המקומית, עד תום עשרה ימי עסקים ממועד קבלת המימון כאמור, וגם זאת, כפי שהחליטה הוועדה – אני מתנצל בפני חברי הכנסת, אני חייב להקריא את הכול, זה חלק חשוב לתוך - - -

מירב בן ארי (כולנו):

תמיד אתה מקריא הכול.

איתן כבל (יו"ר ועדת הכלכלה):

לא, זה חשוב מאוד בעיקר בהצעת החוק הזו, כי להערכתי עלולות להיות בהמשך כל מיני הבהרות שדברי ההסבר נותנים גם את הגיבוי.

חיים ילין (יש עתיד):

תמיד אתה מקריא הכול.

איתן כבל (יו"ר ועדת הכלכלה):

יקירי, זה נכון. אבל לך לא קשה, אתה ממילא לא מבין מה אני אומר, אז מה זה משנה?

חיים ילין (יש עתיד):

אפילו בבית-ספר לא היית מקריא הכול.

איילת נחמיאס ורבין (המחנה הציוני):

היושב-ראש, יש פה אווירת סוף קורס. אני מציעה - - -

היו"ר יצחק וקנין:

אנחנו במכירת חיסול.

איתן כבל (יו"ר ועדת הכלכלה):

וגם זאת, כפי שהחליטה הוועדה, רק בהתקיים שני תנאים: מסירת הודעה מראש לספק ודחיית אותו חלק מהתשלום למועד שלא יהיה מאוחר מ-150 ימים מיום המצאת החשבון לרשות המקומית, אף אם הרשות המקומית לא קיבלה את המימון מאותו מקור חיצוני. כמו כן, נקבע שככלל מועד העברת אותם כספים ממממן חיצוני שהוא משרד ממשלתי או רשות מקומית אחרת לרשות המקומית שהתקשרה עם הספק יהיה לא יאוחר מ-60 ימים מיום שהרשות המקומית המציאה להם את החשבון, ואם כספים אלו לא יועברו לרשות המקומית במועד כאמור, היא תהיה זכאית גם לתוספת הפרשי הצמדה וריבית, ובחלוף 30 ימים מהמועד כאמור לתוספת ריבית פיגורים.

בהצעת החוק נקבעה הוראה נוספת ביחס לעיכוב תשלומים, ולפיה תמורה שלא שולמה עד למועד התשלום המקסימלי תשולם לספק בתוספת הפרשי הצמדה וריבית, ובחלוף 30 ימים מהמועד האמור תישא התמורה ריבית פיגורים, כך שדחיית התשלום תהפוך ללא כדאית מבחינה כלכלית.

חברות וחברי הכנסת, הצעת החוק גובשה על בסיס הצעת החוק הממשלתית, אך התוצר המוגמר שונה באופן מהותי מהצעת החוק הממשלתית שהונחה על שולחן הכנסת לקריאה הראשונה. השינויים בהצעת החוק הן פרי עבודה מאומצת בחודשים האחרונים של ועדת הכלכלה והיועצת המשפטית שלה, יחד עם משרדי הממשלה שהצטרפו ונרתמו למהלך, ואני מבקש להודות להם על כך.

בנוסף לשינויים שכבר הזכרתי, אפרט כמה שינויים נוספים: ראשית, כפי שהזכרתי, מועדי התשלום החלים על רשויות המדינה, משרדי הממשלה והרשויות המקומיות בעד עבודות הנדסה בנאיות ארוכים יותר מהמועדים שנקבעו ביחס לעבודות אחרות. בהתחשב בכך שקבלנים אלו עשויים להיות קבלנים קטנים, כגון קבלני שיפוצים, שאין להם יכולת לעמוד במועדי תשלום ארוכים כל כך, החליטה הוועדה להסמיך את שר האוצר ושר הכלכלה והתעשייה, באישורה, לקבוע סוגי קבלנים או ענפים של עבודות הנדסה בנאיות שביחס אליהם יחולו מועדי התשלום הרגילים. כמו כן קבעה הוועדה כי החרגה זו לא תחול על תכנון עבודות הנדסה בנאיות אלא רק על ביצוען, כך שהתשלום למהנדסים או אדריכלים המבצעים עבודות אלו יהיה בהתאם למועדי התשלום הרגילים.

מעבר לכך, מוצע כי שנה או לכל היותר שנתיים מיום תחילת החוק, יחולו על גופים הנתמכים או המתוקצבים על-ידי המדינה ההוראות החלות על משרדי הממשלה, כלומר גופים אלו יחויבו לשלם לא יאוחר מ-45 ימים מקבלת החשבון או לא יאוחר משוטף פלוס 30, ולא שוטף פלוס 45. וחשוב מזה, הגופים האמורים לא יוכלו להתנות על מועדי תשלום אלו. עם זאת, בשל המגוון הרחב של גופים אלו והשונות המובנית באופן הפעולה והתקצוב שלהם, יהיו רשאים שר האוצר, שר הכלכלה והתעשייה וראש הממשלה, לאחר התייעצויות כפי שנקבע בחוק המוצע ובאישור הוועדה, לקבוע החרגות לסוגים שונים של גופים כאמור, ואף לסוגים של ספקים או של עסקאות.

יש לציין כי בנוסח המקורי של הצעת החוק הייתה קבועה ברירת מחדל הפוכה, כלומר ניתנה סמכות לשרים לקבוע כי על גופים מסוימים יחולו מועדי תשלום קצרים יותר ובלתי ניתנים להתנאה, אך הוועדה החליטה לקבוע כי ברירת המחדל תהיה הפוכה, כפי שהסברתי, וכן לתחום את התקופה שבה יחולו מועדי התשלום הארוכים על גופים אלו.

נושא נוסף, מערכת הבריאות – בשל העובדה שמדובר במערכת ייחודית המאופיינת בהסדרים כלכליים פרטניים, ומשום שגופי מערכת זאת נשענים על מקורות מימון ציבוריים בחלק הארי של פעילותם, ומצב רובם לא מאפשר, בשלב זה, ליישם עליהם את הוראות החוק המוצע בלא שתיגרם פגיעה ממשית ליציבותם הפיננסית ובעיקר לשירות שאותו הם מספקים לציבור מתוקף חוק, הוצע בנוסח המקורי של הצעת החוק להחריגם מתחולת החוק, עד ששר האוצר, שר הכלכלה והתעשייה ושר הבריאות יקבעו בתקנות כללים מותאמים למערכת זו. למרות ההבנה שאכן יש כאן בעיה אמיתית, החרגת מערכת הבריאות באופן גורף עוררה לא מעט ביקורות והתלבטויות. בסופו של דבר החלטנו לאשר את הסעיף ללא שינוי, אך משרדי הממשלה הרלוונטיים התחייבו להביא לוועדה בתוך שלושה חודשים מתווה להחלת החוק על מערכת הבריאות, ואני מצפה שיעמדו בהתחייבות זו.

כמו כן, בנוסח הצעת החוק לקריאה הראשונה נכלל סעיף שאפשר לאיין חלק משמעותי מהוראות החוק באמצעות החלטת ממשלה שתיתן הוראה לשרים להתקין תקנות שיפטרו את משרדי הממשלה מהוראות החוק. בנוסף, הוצע באותו סעיף, שבמקרה כזה מועד התחילה של החוק יידחה עד לאישורן של תקנות אלו. מובן שהוועדה התנגדה באופן נחרץ להצעות אלה, והן שונו באופן מהותי. כך נקבע, בין היתר, כי ניתן לדחות את כניסתו של החוק לתוקף לשם התקנת תקנות לתקופה מקסימלית של שמונה חודשים.

כמו כן, על מנת לפקח על אופן יישום החוק קבעה הוועדה כי שר האוצר, באישור הוועדה, יקבע בתוך שישה חודשים מיום התחילה הוראות לעניין דיווחים שיימסרו לוועדה על יישום החוק, ובין השאר הוראות לגבי הגופים שיהיו חייבים במסירת דיווח לוועדה, המועדים שבהם אותם גופים יידרשו לדווח לוועדה ועוד.

חברי חברי הכנסת, מדובר בהצעת חוק חשובה ביותר, שטומנת בחובה בשורה משמעותית ומשמחת לעסקים הקטנים והבינוניים, אך גם לכלל המשק. להצעת החוק לא הוגשו הסתייגות, ואני מבקש מכם לקבל אותה בקריאה השנייה ובקריאה השלישית.

ברצוני להודות ליועצת המשפטית של ועדת הכלכלה, המשנה ליועץ המשפטי של הכנסת, עורכת-הדין אתי בנדלר התותחית, ולעורכת-הדין אביגל כספי, שעמלו על הכנת החוק. אני בוודאי מבקש להודות למנהלת הוועדה, המנהלת שלי – המנהלת בה"א הידיעה, המנהלת בה"א הידיעה – על עבודתה המסורה ועל היכולת שלה לשלוט בנו. אני מודה לכם מאוד, ושוב, תודה לחבר הכנסת פולקמן, לחברת הכנסת שלי יחימוביץ, לחבר הכנסת אילטוב ולכל שאר המצטרפים. תודה רבה לכם על החוק החשוב הזה.

היו"ר יצחק וקנין:

תודה ליושב-ראש ועדת הכלכלה, חבר הכנסת איתן כבל.

כפי שנמסר, אין הסתייגויות ואין בקשות דיבור. חברי הכנסת, הצעת חוק מוסר תשלומים לספקים, התשע"ז–2017, הצבעה בקריאה שנייה. מי בעד? מי נגד?

הצבעה מס' 31

בעד סעיפים 1–14 – 37

נגד – אין

נמנעים – אין

סעיפים 1–14 נתקבלו.

היו"ר יצחק וקנין:

37 בעד. אין מתנגדים, אין נמנעים. ההצעה עברה בקריאה שנייה.

(אחרי כן אמ)

היו"ר יצחק וקנין:

אנחנו עוברים לקריאה שלישית. מי בעד? מי נגד?

הצבעה מס' 32

בעד החוק – 42

נגד – אין

נמנעים – אין

חוק מוסר תשלומים לספקים, התשע"ז–2017, נתקבל

היו"ר יצחק וקנין:

42 בעד, אין מתנגדים, אין נמנעים. הצעת חוק מוסר תשלומים לספקים, התשע"ז–2017, עברה בקריאה השלישית ותיכנס לספר החוקים של מדינת ישראל. ביקשה לברך – רועי פולקמן, ואני אאפשר גם לשלי יחימוביץ, גם היא ביקשה. שלי, הוא נותן לך את הכבוד.

שלי יחימוביץ (המחנה הציוני):

אדוני היושב-ראש, שהחיינו וקיימנו והגיענו לזמן הזה. אם אנחנו בענייני פסוקים, אז "ביומו תִתֶן שכרו", שזה ציווי מאוד מאוד חשוב, והוא מגיע גם למי שלא שכירים ולא נהנים מחוקי עבודה ומחוקי מגן, שכן לעתים מאוד קרובות דווקא עצמאים ודווקא בעלי עסקים קטנים ובינוניים אינם מוגנים כלל. הם נותנים את חלבם ואת דמם, מקימים עסק בזעת אפם, עובדים ועובדים ומספקים שירותים, ובסוף לא מקבלים את שכרם, וזאת נורמה קשה מאוד שהשתרשה במשק הישראלי, בחסות המדינה שאפשרה לזה לקרות, והמדינה עצמה הלינה את שכרם של אותם עצמאים ואותם בעלי עסקים קטנים ובינוניים.

עמדתי מעל הדוכן הזה שוב ושוב ושוב ודיברתי על החוק הזה; אני חושבת שבמהדורה הראשונה שלו, אדוני היושב-ראש, הגשתי אותו ביחד אתך, ואני חושבת שאפילו ביחד עם שר האוצר משה כחלון, בהיותו חבר כנסת, ושוב ושוב בכל כנסת הגשנו אותו מחדש ונימקתי אותו אין-ספור פעמים. אני חושבת שלא צריך לנמק אפילו מוסר כל כך בסיסי, לתת לאדם את שכר עמלו, ובוודאי כשהמדינה היא זו שנותנת לו את שכר עמלו. יש עוד הרבה מה לתקן בעולם העסקים הקטנים והבינוניים, שתמיד משלמים את המס המקסימלי ואינם מוגנים לעולם, ובוודאי לעצמאים שגם הם עובדים מאוד מאוד קשה וגם לא נהנים מחוקי מגן וחוקי עבודה, אבל החוק הזה, אני לא חושבת שאפשר להפחית בדרמטיות שלו, הוא אבן דרך, הוא ציון דרך, הוא קובע נורמות מוסריות וכספיות, הוא מביא ליציבות במשק והוא נותן שקט לאותם אנשים שהם השדרה המרכזית של הכלכלה במדינת ישראל, עוד יותר מהתאגידים הגדולים.

לפעמים שווה להשקיע ולהתאמץ כנסת אחרי כנסת, עד שזה פוגש את האנשים הנכונים, ואני מודה מאוד לחבר הכנסת רועי פולקמן, שלקח על עצמו את קידום החוק הזה בכנסת הזאת, השקיע בו לילות כימים – היית מאוד מאוד יצירתי, חיפשת פתרונות כל הזמן, באת בדברים עם כל הגורמים, וברור לחלוטין שאתה זה שהביא אותו לקו הגמר, וברכות על כך, וגם ליושב-ראש ועדת הכלכלה, חברי חבר הכנסת איתן כבל, ששוב אחרי שבע שנים בחסותך, ועדת הכלכלה הצליחה סוף-סוף להעביר את החוק החשוב הזה, גם בכישרון רב, שוב ושוב ובלי להתייאש. הבטחת, איתן, בתחילת הקדנציה שתעביר את החוק הזה בהיותך יושב-ראש ועדת הכלכלה, וכך עשית. אני מברכת אותך על כך, ואלה הרגעים הקטנים שבהם יש תחושת סיפוק גדולה מאוד מלהיות מחוקק בבית הזה ולהיטיב עם אנשים ולתת להם את מה שמגיע להם בדין. תודה רבה.

היו"ר יצחק וקנין:

תודה לחברת הכנסת שלי יחימוביץ.

יעלה חבר הכנסת רועי פולקמן, ואחריו אני אאפשר גם לידידי חבר הכנסת אראל מרגלית, גם הוא, לברך, ונעבור להמשך החקיקה.

רועי פולקמן (כולנו):

תודה, אדוני היושב-ראש, חברי חברי הכנסת, זו באמת זכות כחבר כנסת צעיר בבית הזה להיתלות על כתפי גדולים שעשו כאן עבודה קודמת, ולכן אני חושב שהרבה מהדברים פה זה ללמוד מה שנעשה לפנינו ולהשתדל לעשות את המקסימום בזמן שיש לנו, בסיטואציה, אנחנו בקואליציה, כמובן בתמיכה של משרד האוצר, משרד הכלכלה, אז קודם כול, שלי, את סללת את הדרך לדבר הזה וכמובן חבר הכנסת איתן כבל, שבלעדיו כל העסק הזה לא היה קורה, זו זכות הייתה להמשיך את המהלכים שעשיתם ובאמת להביא – כמו שרועי כהן מלהב היה קורא לזה – "הרגל המסיימת" לחוק הזה.

א. תודה, ואני חושב שחלק ממה שאנחנו עושים פה זה באמת להמשיך מדור לדור את מה שעושים כאן קודמינו, והייתה לי הזכות, כמו שאת אומרת, לעזור לעשות את "הרגל המסיימת". זכות הייתה לי לעבוד אתך על החוק הזה, וכמובן גם עם עודד פורר שהיה מאוד מעורב בוועדה, וגם עם איילת ורבין שהייתה מאוד מעורבת בוועדה ורוברט אילטוב, שהיו מאוד מעורבים כי באמת החוק הזה דרש הרבה מאוד סיוע, אבל גם הרבה מאוד מזה לא היה קורה. עומדת שם בחורה בשם נעמי ממשרד הכלכלה – אומנם הגשתי את החוק הזה גם כן בגרסה הזאת לפני שנתיים, נראה לי בשנה האחרונה כמעט כל יום היינו מנהלים שיחות על החוק הזה באין-סוף פגישות, באין-סוף התקלות – ובאמת בלעדיה הדבר הזה לא היה קורה.

היו"ר יצחק וקנין:

טיפה ועוד טיפה ועוד טיפה, ובסוף עושים חור באבן.

רועי פולקמן (כולנו):

כמות השעות שבילינו בלשכה של אתי בנדלר עם הדחיפה של לאה ורון ואביגל כמובן – כמות השעות שהושקעו בדבר הזה – באמת לא היינו מצליחים לסיים את הדבר הזה.

אני גם חייב להודות לכמה אנשים נוספים – כמובן לחשבת הכללית היוצאת, מיכל עבאדי, שנתנה רוח גבית, ולעוזי שר היצירתי. אחד הדברים שאולי איתן לא אמר קודם, בזכות התמיכה של משרד האוצר, החשב הכללי, אין יותר שוטף במדינה, ביטלנו את מושג השוטף. קבלת חשבונית – 45 ימים. זה בזכותם; הצוות מאגף תקציבים, שתמך בעניין הזה; המרכז לשלטון מקומי – הם היו אבן נגף אדירה בהיסטוריה של החוק הזה, בשבע שנים, וחיים ביבס נתן הוראה להתקדם, ויחד עם הצוות שלו, איתי חוטר ועופר והמנכ"ל שלהם – כולם נתנו רוח גבית, זה לא היה קורה בלעדיהם כמובן; כמובן להב, שנתנו הרבה מאוד אנרגיה תחת הכותרת של רועי כהן – עכשיו בלשכות המסחר – והתאחדות הקבלנים, שנלחמו בנו לאורך כל הדרך על הסעיפים שקשורים אליהם, אבל הגענו גם אתם להבנות, כמו שאמרה חברת הכנסת יחימוביץ, עם הרבה יצירתיות שנדרשה בחוק הזה.

הוא לא מושלם, היו בו החרגות, יהיו לנו עוד דברים לתקן בו, יש לנו עוד הרבה מה לעשות לעסקים קטנים במדינת ישראל, אבל בעיני הדברים הבסיסיים, מעבר לעניינים הסוציאליים, זה שאפשר יהיה לעשות עסקים – מוסר תשלומים זה אחד; חוק חובת המכרזים; עכשיו אני מקדם איזה חוק על אגרות – יש הרבה מה לעשות. יש פה כנסת מעולה לדבר הזה, ויש שר כלכלה ושר אוצר שמוכנים לדחוף את הדבר הזה בכל הכוח, ובגלל זה זה אפשרי, אז תודה רבה, ושנעשה עוד הרבה דברים טובים לעסקים הקטנים בישראל. תודה רבה.

היו"ר יצחק וקנין:

תודה לרועי פולקמן.

יעלה חבר הכנסת אראל מרגלית, אחרון המברכים. בהזדמנות זו אני מקדם בברכה את תלמידי בית-הספר ואדי אל-נסור מאום-אלפחם – עלו והצליחו, ברוכים הבאים למשכן הכנסת. תודה.

אראל מרגלית (המחנה הציוני):

ברוכים הבאים. אדוני היושב-ראש, חברי חברי הכנסת, אני גם רוצה לברך את ידידי איתן כבל, את רועי פולקמן, את שלי יחימוביץ, את רוברט אילטוב, שהגשנו את החוק הזה ביחד בכנסת הזאת.

העסקים הקטנים בישראל נמצאים תחת התקפה מקרב הארגונים הפיננסיים הגדולים, מקרב הממשלה ומקרב הרשויות. אנחנו עושים מעשה חשוב בחוק הזה, אבל צריך לומר שבעוד אנחנו מדברים, 63,000 עסקים קטנים ובינוניים נסגרו בשנה האחרונה במדינת ישראל, ואנחנו עוברים תקופה מאוד לא קלה, גם בעסקים הקטנים, גם בתעשייה, ואפילו בטכנולוגיה. אומנם ראינו את מובילאיי, אבל מה שאתם לא רואים או לא שמים אליו לב, שבשנה האחרונה 600 סטארט-אפים חדשים נסגרו גם הם, כשצריך לזכור שגם הם עסקים קטנים.

כדי להצעיד את העסקים הקטנים קדימה במדינת ישראל, אנחנו צריכים קודם כול תנאי תשלום, כמו שהחוק הזה מדבר עליהם. דבר שני, אנחנו צריכים אשראי, כי במדינת ישראל היחס בין התל"ג לאשראי לעסקים הקטנים הוא 10%, ובמדינות ה-OECD הוא 20%. כלומר, באופן כללי במדינות המערב נותנים פי-שניים הלוואות לעסקים קטנים ובינוניים מאשר נותנים בישראל.

(אחרי כן טר)

ואם אנחנו רוצים שעסק קטן של בית-קפה ישים עוד שלושה שולחנות בחוץ, ואם אנחנו רוצים שמישהי שיש לה מספרה תיקח עוד חופפת ואולי תשים עוד כובע כזה, ואם אנחנו רוצים שמישהו שיש לו - - -

איילת נחמיאס ורבין (המחנה הציוני):

איפה אתה חי, סליחה. רגע, אראל, איפה אתה חי? באיזה כובע - - -

קריאות:

- - -

קריאה:

או חופף.

אראל מרגלית (המחנה הציוני):

או חופף. או אם אנחנו רוצים - - -

איילת נחמיאס ורבין (המחנה הציוני):

- - -

קריאה:

כנראה לא היית במספרה - - -

קריאות:

- - -

אראל מרגלית (המחנה הציוני):

דרך אגב, הספר שלי הוא ספר, פשוט לא רציתי לעשות פרוטקציה למקסים, אז מה אתם רוצים, אז דיברתי על ספרית.

איילת נחמיאס ורבין (המחנה הציוני):

זה דווקא פרוטקציה טובה - - -

אראל מרגלית (המחנה הציוני):

ואם אנחנו רוצים - - -

יעקב מרגי (ש"ס):

יש לנו לילה ארוך היום - - -

אראל מרגלית (המחנה הציוני):

ואם אנחנו רוצים - - -

היו"ר יצחק וקנין:

ידידי אראל מרגלית, הזמן קצר והמלאכה מרובה, ובעל הבית דוחק.

אראל מרגלית (המחנה הציוני):

ואם אנחנו רוצים שב"לחמק'ה" ליד קריית-שמונה, במקום שאנחנו כל כך אוהבים לעצור, יפתחו עוד שולחן כי המקום הוא נהדר, אז חייבים אשראי, חייבים תנאי תשלום וחייבים יחס לעסקים קטנים כמו לעסקים הגדולים, כי הם-הם לב-לבה של הכלכלה הישראלית. תודה רבה, וכל הכבוד לכולם.

היו"ר יצחק וקנין:

תודה לחבר הכנסת אראל מרגלית.

תודה למציעים ולכל העוסקים במלאכה.